Diari Oficial de la Generalitat Valenciana


Sumari del DOGV 7082, del 05-08-2013 (2013/8310)

ACORD de 2 d'agost de 2013, del Consell, pel qual es declara d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, la sol·licitud de la mercantil Abonos Orgánicos Nacionales, SA per a l'actuació integral consistent en la instal·lació d'una fàbrica d'adobs orgànics i restauració d'una àrea degradada, en el municipi d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7082

Data del DOGV
:   05-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8310


Data del document
:   02-08-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Alacant
    * pla d'urbanisme

ACORD de 2 d'agost de 2013, del Consell, pel qual es declara d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, la sol·licitud de la mercantil Abonos Orgánicos Nacionales, SA per a l'actuació integral consistent en la instal·lació d'una fàbrica d'adobs orgànics i restauració d'una àrea degradada, en el municipi d'Alacant. [2013/8310]  
El Consell, en la reunió del dia 2 d'agost de 2012, va adoptar l'acord següent:  
Vist l'expedient promogut per la mercantil Abonos Orgánicos Nacionales, SA (Abornasa), referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'una fàbrica d'adobs orgànics i restauració d'una àrea degradada per mitjà de l'establiment d'un depòsit controlat de residus de la construcció i demolició, en sòl no urbanitzable del terme municipal d'Alacant, i de conformitat amb els següents  
  
  
Antecedents de fet  
Primer  
El 3 d'agost de 2000 la mercantil Abonos Orgánicos Nacionales, SA, va sol·licitar l'obtenció de la declaració d'interés comunitari pel procediment extraordinari previst en l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a l'atribució i definició d'ús i aprofitament d'activitats terciàries i industrials d'especial importància.  
La promotora, que va ser requerida a fi que completara o esmenara determinats aspectes, va presentar documentació complementària en les dates de 29 d'agost i 19 de setembre de 2000; 11 de gener, 19 i 23 de febrer i 19 d'octubre de 2001; 24 de febrer de 2003, 14 de setembre de 2004; 11 de gener de 2005; 30 de gener, 9 de juliol, 2 d'octubre i 21 de novembre de 2007, i 13 de juliol de 2012, escrit este últim presentat en l'Ajuntament d'Alacant, que es va remet al Servici Territorial d'Urbanisme d'Alacant el 8 d'agost de 2012, i queda en esta data complet l'expedient als efectes d'un pronunciament sobre la declaració d'interés comunitari de la proposta.   
La documentació aportada està integrada per memòria informativa i justificativa de l'ordenació, plans d'informació urbanística i d'ordenació, estudi economicofinancer, pla d'etapes i estudi d'impacte ambiental. Hi queden definides les característiques de l'ordenació proposada i s'hi preveuen les obres de connexió amb les xarxes generals d'infraestructures i servicis públics necessaris per al funcionament de l'activitat.  
  
Segon  
Segons s'indica en la documentació presentada, la mercantil Abonos Orgánicos Nacionales, SA pretén dur a terme la construcció i explotació d'una planta per al tractament, valorització, depòsit i eliminació de residus, que consistix en una planta de producció d'adobs orgànics, una planta de valorització de residus de la construcció i demolició i la restauració d'una àrea degradada per mitjà de l'abocament controlat dels residus inerts procedents de la planta.  
L'àmbit de l'actuació ocupa una superfície total de 326.920,40 m², i s'ubica en sòl classificat pel Pla General d'Ordenació Urbana d'Alacant com a sòl no urbanitzable rústic comú.  
Les característiques de les edificacions i instal·lacions que es proposen, a la vista de la documentació que aporta el mateix sol·licitant, queden de la manera següent:  
Superfície total de parcel·la vinculada a l'actuació: 326.920,40 m².  
1. Àrea de control i servicis:  
a) Superfície de parcel·la vinculada: 2.637,69 m².  
b) Superfície construïda: 176,12 m².  
c) Alçada de les construccions: 1 planta.  
2. Àrea de fabricació d'adobs:  
a) Superfície de parcel·la vinculada: 18.896,05 m².  
b) Superfície construïda: 5.140,24 m².  
c) Alçada de les construccions: 1 planta / 6 metres.  
3. Àrea de restauració depòsit (RCD):  
a) Superfície de parcel·la vinculada: 91.433,99 m².  
b) Superfície construïda: 0 m².  
4. Àrea de reforestació:  
a) Superfície de parcel·la vinculada: 112.426,41 m².  
b) Superfície construïda: 0 m².  
5. Àrea de reserva:  
a) Superfície de parcel·la vinculada: 93.002,05 m².  
b) Superfície construïda: 0 m².  
6. Bassa lixiviats:  
a) Superfície: 647 m².  
b) Superfície construïda: 0 m².  
7. Vials:  
a) Superfície viària: 7.877,21 m².  
Tercer  
Quant al compliment dels servicis urbanístics, la sol·licitante proposa les solucions següents:  
1. Proveïment d'aigua potable: s'efectuarà per mitjà de la connexió a la xarxa general en el punt més pròxim possible després de l'autorització pertinent.  
2. Energia elèctrica: se subministrarà des de la connexió fins a la línia de mitjana tensió degudament autoritzada.  
3. Accés rodat: es realitza des de la carretera local que enllaça les zones industrials del polígon de la Vallonga en el terme municipal d'Alacant amb l'àrea industrial de Sant Vicent del Raspeig. Estes zones industrials es troben enllaçades amb l'autovia Alacant-Madrid i Alacant-Castalla, respectivament. Respecte d'això han de ressaltar-se els informes favorables emesos per l'Oficina del Pla de Carreteres de 7 de febrer de 2001, a què es fa referència en l'antecedent de fet quint, i l'informe de l'Ajuntament d'Alacant de 10 de maig de 2006, que assenyala:  
  
«Accessibilitat. L'accés als terrenys es realitza des de la via local que enllaça el polígon industrial del Pla de la Vallonga i el polígon industrial de Sant Vicent del Raspeig. Ambdós zones industrials es comuniquen amb l'autovia Alacant-Madrid i Alacant-Castalla, respectivament.  
Des de la carretera local es pren un vial asfaltat per a accedir a la finca. Es proposa realitzar una rotonda que facilite la circulació.   
L'estudi de la intensitat del trànsit prevista conclou que la mesura serà de quatre vehicles pesants i 0,37 vehicles lleugers per hora, i no suposa un increment significatiu».  
4. Quant a l'arreplega de les aigües pluvials i l'arreplega i tractament d'aigües residuals, així com de residus, el projecte va obtindre la declaració d'impacte ambiental favorable el 7 de setembre de 2005. En dita declaració d'impacte ambiental s'assenyala que «pel que fa a la planta de RCD's i l'abocador annex, s'han pres les mesures protectores i correctores suficients per a garantir la correcta gestió dels residus i eliminar riscos ... de contaminació de sòls, contaminació a l'atmosfera, afecció a la fauna i vegetació». Tot això sense perjuí de la necessària introducció en el projecte de les modificacions tècniques necessàries per a fer complir les condicions de la referida declaració d'impacte ambiental.  
Quart  
Consten en la documentació títols de propietat de la parcel·la sobre la qual es planteja l'actuació, que s'identifica amb la finca següent:  
  
1. Inscripció registral: Registre de la Propietat d'Alacant núm. 3, tom 755, llibre 755, foli 103, finca 52.136.  
2. Propietat: ADERA, SL.  
3. Referència cadastral: partida Fontcalent, polígon 21, parcel·les 148, 149 i 197.  
També s'aporta escriptura d'arrendament atorgada, el 16 de novembre de 2007, davant del notari d'Alacant, Francisco Pastor López, amb el núm. 1.246 del seu protocol, a favor de la mercantil promotora de la present declaració d'interés comunitari.  
La superfície registral ascendix a 303.944 m², si bé en el projecte s'assenyala una superfície de parcel·la vinculada a l'activitat de 326.920,40 m², superfície esta última que és la que es pren en consideració en el present acord, ja que les variacions superficials que es produïxen no tenen incidència sobre els paràmetres de la resolució a adoptar, i s'ha d'ajustar a la superfície real de l'actuació.  
Quint  
Durant la tramitació de l'expedient han sigut emesos els informes següents:  
1. Ajuntament d'Alacant: amb data entrada de 24 de maig de 2006, emés per Decret de 10 de maig de 2006, de la regidora delegada d'urbanisme, per delegació de l'Alcaldia Presidència, en sentit favorable amb la ponderació de les circumstàncies següents:  
«a) Impossibilitat de la seua ubicació en els sòls urbans o urbanitzables previstos per el planejament del municipi.  
La ubicació de la instal·lació proposada per Abornasa se situa en terrenys que el Pla Zonal de Residus, zona XVI, qualifica d'aptes i no suposa cap impacte visual segons indica el pla general vigent (article 103.2 de les Normes Urbanístiques).  
A causa de l'impacte social que genera la implantació d'este tipus d'activitats, es considera adequat l'emplaçament de les instal·lacions destinades a l'eliminació de residus en les proximitats de l'abocador municipal.  
D'acord amb la declaració d'impacte ambiental, el nucli més pròxim és l'Alcoraia, situat a més de 2 km de distància.  
b) Idoneïtat de l'emplaçament triat per a contindre la instal·lació.   
  
L'emplaçament proposat per a la implantació de la planta d'adobs orgànics se situa en la zona compresa entre la serra de Fontcalent i la serra Mitjana, delimitat en un dels seus límits amb la pedrera de Valenciana de Cementos. La finca ocupa una superfície de 32,692 ha, i està dividida en dos per la carretera d'accés que unix la factoria de Valenciana de Cementos amb la pedrera.  
De la mateixa manera que la vegetació, la fauna de la zona no presenta valor per a la conservació, a causa de l'alteració que han suposat les instal·lacions de la planta de tractament de residus i abocador actuals i les explotacions mineres que hi ha en els voltants, que han alterat la qualitat ambiental i han simplificat les comunitats faunístiques, i hi ha una major presència d'espècies oportunistes.  
Per consegüent, i d'acord amb el que s'ha exposat en el punt anterior i en la declaració d'impacte ambiental, es considera idoni l'emplaçament proposat.  
/?/  
V. Del que s'ha avantdit resulta:  
1. La urgent i immediata necessitat de l'ampliació de l'abocador municipal ha afavorit la modificació puntual núm. 23.1 del pla general, que estén la seua superfície en qualificar de servicis urbans els terrenys limítrofs. Esta ampliació no afecta els terrenys proposats per Abornasa per a la planta d'adobs orgànics.  
2. A mitjà termini i en previsió de futures necessitats, l'avanç del pla general amplia la zona a ocupar per l'abocador municipal afectant, ací sí, als terrenys promoguts per Abornasa per a la planta d'adobs orgànics.  
  
Per consegüent, en les circumstàncies actuals, l'informe d'esta administració municipal seria favorable, ja que no hi ha impediment jurídic urbanístic a la seua implantació. No obstant això, és necessari precisar que el contingut del concert previ de la revisió del pla general i el corresponent Avanç qualifiquen la zona proposada per Abornasa de terrenys a ocupar en el futur per l'abocador municipal. Al tractar-se d'una actuació integral..., es troba exempta de la limitació del termini de vigència, si bé, als efectes abans establits, consta en l'expedient document de col·laboració subscrit per la mercantil concessionària dels servicis públics de recollida i i tractament de residus sòlids urbans i neteja pública d'Alacant i la representació d'Abornasa, en el que es comprometen a formalitzar un contracte de col·laboració que permeta a INUSA l'abocament de runes generats pel servici municipal.  
  
En atenció a les circumstàncies exposades, cal informar favorablement sobre la sol·licitud de declaració d'interés comunitari promoguda per Abornasa».  
També consta en l'expedient informe emés per la regidora delegada d'urbanisme, per delegació de l'Alcaldia Presidència, de 5 de gener de 2007, en el qual incidix sobre els interessos locals afectats, en termes que no contradiuen el que s'ha ressenyat en l'informe referit parcialment transcrit, i afigen una proposta respecte al règim de deures i cessions que comporta la declaració d'interés comunitari.  
Finalment, amb el 8 d'agost de 2012 va tindre entrada en la Direcció Territorial a Alacant de la Conselleria d'Infraestructures, Territori i Medi Ambient, un escrit firmat pel gerent d'Urbanisme de l'Ajuntament d'Alacant, a què adjunta una còpia de l'informe favorable de 10 de maig de 2006, abans referit, així com l'informe subscrit el 27 de juliol de 2012 pel esmentat gerent, en el qual s'efectua una nova proposta del règim de deures i cessions.  
2. Oficina del Pla de Carreteres de la Conselleria d'Infraestructures i Transports, emés el 7 de febrer de 2001, en sentit favorable.   
3. Direcció General de Patrimoni Cultural Valencià i Museus, de la Conselleria de Cultura, Educació i Esport: informe emés el 15 de juny de 2007 en els termes següents:  
«Per la qual cosa vist el precepte indicat i de conformitat amb l'informe dels servicis tècnics, s'emet un informe favorable als efectes patrimonials previstos en l'article 11 de la Llei 4/98, d'11 de juny, del Patrimoni Cultural Valencià, Document de Síntesi de l'Estudi d'Impacte Ambiental, Document de Síntesi Fase I Estudi de Capacitat d'Acollida, Estudi d'Impacte Ambiental Fase II Impacte Ambiental de l'activitat serra Mitjana (Alacant), informe arquitectònic de la inexistència de construccions d'interés patrimonial afectats per l'actuació DIC fàbrica d'adobs orgànics, i informe de la memòria de la prospecció arqueològica de la Pedrera Serra Mitjana, en el Paratge Sergent d'Alacant».  
  
Este informe s'emet després d'un altre previ, de 17 de gener de 2007, que requeria l'aportació de documentació tècnica i a la vista de la nova documentació presentada per la mercantil promotora, el 2 d'abril de 2007, davant de la mateixa Direcció Territorial d'Alacant de l'esmentada conselleria.  
4. Conselleria d'Obres Públiques, Urbanisme i Transports, Direcció General de Transports, emés el 23 d'abril de 2003 en sentit favorable.  
  
5. Ministeri de Foment, Unitat de Carreteres d'Alacant, emés amb data 10 de juliol de 2003 en sentit favorable.  
6. Conselleria de Medi Ambient, Servici de Gestió de Residus, de 28 de març de 2001, en sentit favorable, atés que «per tot l'anterior, el Centre de Tractament de residus sòlids del terme municipal d'Alacant ubicat entre la serra de Fontcalent i serra Mitjana complix en general la zonificació i criteris de gestió establits en el PIR. No obstant això, el dit projecte s'haurà d'ajustar al que establix la Llei 10/1998, de 21 d'abril, de Residus, i, si és el cas, a la Llei 10/2000 de Residus de la Comunitat Valenciana, a la seua entrada en vigor, la qual cosa es determinarà en la resolució d'autorització que expressament expedisca la Conselleria de Medi Ambient, en el seu moment».  
El 30 de juny de 2003 el dit servici va emetre un nou informe en què s'indica que «revisada la documentació de referència, es constata que es tracta del mateix projecte que el tramitat al març de 2001 i que s'ubica en el mateix emplaçament, per la qual cosa es considera que són vàlides les consideracions apuntades en el primer informe». No obstant això, s'efectuen una sèrie de recordatoris d'aspectes a considerar per a cada tipus d'actuació projectada, en aplicació de la Llei 10/2000, de 12 de desembre, de la Generalitat, de Residus de la Comunitat Valenciana, i el Pla Nacional de Residus de Construcció i Demolició 2001-2006, en els termes següents:  
- «Àrea de Tractament i Compostatge de Residus Orgànics. La Llei 10/2000 establix la planificació de la gestió dels residus a través dels plans de residus: Pla Integral de Residus, plans zonals, plans locals i projectes de gestió. Atés que una part dels residus que pretenen tractar-se corresponen a residus domiciliaris procedents de neteja de zones verdes i de neteja de platges, la seua gestió haurà d'atindre's al que es planifique d'acord amb els citats plans de residus. En este sentit, la seua gestió s'haurà de realitzar a través de l'entitat local o administració competent en el tractament de residus municipals i si és el cas es tindrà en compte el Pla Zonal de Residus de la Zona XVII, inclús per desenrotllar. D'altra banda, respecte als subproductes orgànics de la indústria agroalimentària, haurà de tindre's en compte el que disposa el Reglament Comunitari CE/1774/2002.  
- Àrea de classificació de RCD's i trituració de runes. Atés que esta activitat preveu una trituració per mitjà de trituradora mòbil de runes, es considera com una operació de valorització de residus inerts, i com a tal queda sotmés al règim d'autorització per l'òrgan competent en matèria mediambiental de la comunitat autònoma, d'acord amb l'article 13 de la Llei 10/1998, de 21 d'abril, de Residus, i l'article 50 de la Llei 10/2000, de 12 de desembre, de Residus de la Comunitat Valenciana.  
Així mateix, s'haurà de tindre en compte que la gestió dels RCD's es realitzarà per mitjà d'adjudicació a través dels futurs plans de residus que s'aproven./?/  
- Abocador de Residus Inerts. Quant a la legislació d'abocadors, cal destacar que s'haurà d'assumir el Reial Decret 1481/2001, de 27 de desembre, així com la Decisió del Consell 2003/33/CE per la qual s'establixen els criteris i els procediments d'admissió de residus en els abocadors d'acord amb l'article 16 i a l'annex de la Directiva 1999/31/CE. No obstant això, es fa constar que només hauran d'admetre's en l'abocador aquells residus que s'ajusten a la definició de residus inerts establida en el Pla Integral de Residus de la Comunitat Valenciana. D'altra banda, l'article 18 de la Llei 10/2000, de Residus de la Comunitat Valenciana «Optimització en l'eliminació», establix que l'eliminació es limitarà a aquells residus o fraccions residuals no susceptibles de valorització, d'acord amb les millors tecnologies disponibles, la qual cosa haurà de tindre's en compte en el pla d'explotació de l'abocador».  
  
Conclou en la necessitat de sotmetre el projecte a avaluació d'impacte ambiental i autorització de l'òrgan competent en matèria de residus de la Comunitat Valenciana.  
Finalment, hi ha en l'expedient un escrit de 31 de març de 2004 del cap del Servici de Residus Urbans, a què adjunta un informe emés el 17 de juliol de 2003, amb motiu de l'expedient d'avaluació ambiental del projecte, novament de caràcter favorable, amb una sèrie de condicions per a la seua consideració en la declaració d'impacte ambiental a emetre.  
Segons consta en la declaració d'impacte ambiental emesa, este informe va ser comunicat a l'empresa promotora a fi que complira les condicions reflectides en l'informe citat de 17 de juliol de 2003, i es va rebre en la Direcció General de Gestió del Medi Natural, el 8 de setembre de 2004, l'ampliació del projecte que corregia les deficiències tècniques assenyalades en el dit informe.   
7. Conselleria de Territori i Habitatge, Direcció General de Gestió del Medi Natural: declaració d'impacte ambiental dictada el 7 de setembre de 2005, la part dispositiva de la qual té el següent tenor literal:  
  
«Primer  
Formular amb caràcter favorable, només als efectes ambientals i sense perjuí de l'obtenció prèvia de les autoritzacions sectorials que se li apliquen, la present declaració d'impacte ambiental corresponent a la fàbrica d'adobs orgànics, planta de RCD's i abocador de residus inerts, situat en el paratge de serra Mitjana del terme municipal d'Alacant, promogut per la mercantil Abonos Orgánicos Nacionales, SA (ABORNASA), sempre que l'activitat s'exercisca amb l'estricte compliment de totes les mesures proposades en la documentació tramitada, així com les modificacions introduïdes per les condicions següents:  
  
Àrea de reforestació:  
1. Els treballs de reforestació s'iniciaran alhora que els treballs de construcció de les instal·lacions (naus, camins, plataformes, túnels de fermentació, etc.).  
Planta de RCD's:  
1. La maquinària de la planta haurà de treballar en via humida, de manera que la classificadora i la trituradora no siguen focus emissors de pols. Totes les cintes hauran d'estar carenades.   
2. S'haurà de disposar de subministrament d'aigua per a treballar en humit de forma continuada.   
3. Per a evitar vibracions i sorolls, hauran de revestir-se de goma aquelles superfícies metàl·liques on es manipulen els residus.  
4. Els amuntegaments de material classificat hauran de mantindre's en condicions òptimes d'humitat i complir el que establix l'article 51 del Decret 833/1975 pel qual es desplega la Llei 38/1972 de Protecció de l'Ambient Atmosfèric.  
5. Els lixiviats arreplegats en la planta s'emmagatzemaran convenientment i seran tractats adequadament segons la seua composició.  
Abocador de residus inerts:  
1. La capa de material impermeable que s'utilitzarà en el segellament de l'abocador incrementarà el seu gruix fins a 0,5 metres d'acord amb el que disposa el RD 1.481/2001, relatiu a les instal·lacions d'abocament i residus.  
Planta de compostatge:  
1. Els llots i la resta de materials putrescibles seran tractats el mateix dia de la seua recepció. En cas d'avaria de la instal·lació no s'autoritzarà la descàrrega d'este tipus de residu.  
2. El procediment d'admissió de llots haurà de preveure que hagen sigut sotmesos a un procés previ de digestió en l'EDAR d'origen, per a assegurar una reducció dràstica del contingut en matèria orgànica volàtil present i,per tant,una reducció d'emissions a l'atmosfera de compostos orgànics volàtils.  
3. La plataforma de mescla haurà de condicionar-se de la mateixa manera que els túnels de fermentació, és a dir, ensostrada i tancada amb muret de formigó i lona impermeable fins al sostre.  
Pel que fa a les instal·lacions en general:  
1. Es realitzaran tasques de desinfecció, campanyes de desratització, neteja de residus en els camins, àrees de servici i plataformes de treball. En cas d'aparició d'aus grans, emissió d'ultrasons.  
  
2. Es mantindran les instal·lacions i els camins en condicions òptimes d'humitat per a evitar l'alçament de pols.  
3. Si es produïx emissió de partícules a causa de l'emmagatzematge de matèries primeres a l'aire lliure, s'haurà de complir el que establix l'article 51 del Decret 833/1975 pel qual es desplega la Llei 38/1972 de Protecció de l'Ambient Atmosfèric, en el qual s'indica que en els parcs d'emmagatzematge a l'aire lliure de materials a granel es prendran les mesures adequades per a evitar que l'acció del vent puga alçar pols, i es cobrirà amb lona o plàstic o es protegirà per mitjà de col·locació de pantalles tallavent.  
4. La present declaració queda supeditada a l'emissió de l'informe vinculant favorable que d'acord amb l'article 11 de la Llei 4/1998, de la Generalitat, del Patrimoni Cultural Valencià, emetrà el director general de Patrimoni Cultural Valencià.  
5. El pla de vigilància ambiental s'haurà d'ampliar per a ajustar-se a l'annex III del RD 1481/2001, pel qual es regula l'eliminació de residus per mitjà d'abocador. A més, preveurà la vigilància i l'eficàcia de les mesures compensatòries que s'establisquen d'acord amb els apartats anteriors».  
Sext  
La sol·licitud va ser admesa a tràmit per resolució del conseller competent en territori i urbanisme, de 30 de maig de 2001, a proposta de la Comissió Informativa d'Urbanisme d'Alacant, en la sessió del dia 12 de març de 2001, amb el requeriment previ de l'emissió d'informe municipal, d'acord amb l'article 16 de la Llei 4/1992, de 5 de juny, de la Generalitat, sobre Sòl No Urbanitzable.   
L'expedient, incloent-hi l'estudi d'impacte ambiental, va ser sotmés al tràmit d'informació pública i convocatòria d'iniciatives alternatives a la desencadenant del procediment, per un termini de vint dies, per mitjà d'anuncis publicats en el Diari Oficial de la Comunitat Valenciana número 4052, de 27 de juliol de 2001, en el tauler d'edictes de l'ajuntament afectat i en un diari d'informació general publicat a la Comunitat Valenciana, i es va remetre l'avís als titulars cadastrals amb drets afectats per l'actuació.  
Durant el període d'exposició pública de l'expedient, consten en el Registre d'Entrada del Servici Territorial d'Urbanisme la presentació de diverses al·legacions formulades per distintes associacions i plataformes veïnals, culturals i ecologistes, així com de nombrosos veïns afectats. Les dites al·legacions, juntament amb l'estudi d'impacte ambiental, van ser remeses a la Direcció General del Medi Natural per a la seua avaluació.  
En concret, hi ha en l'expedient certificat acreditativa que durant el període comprés entre el 27 de juliol i el 27 d'agost de 2001 consta la presentació de les al·legacions següents: escrit de José Antonio Sánchez i 1.166 més firmants, escrit presentat per l'Associació Alabastre La Meca, escrit presentat per l'Associació de Veïns L'Amistat de l'Alcoraia, escrit presentat per l'Associació de Veïns Benvinguts de Fontcalent, escrit presentat per l'Associació Plataforma Ciutadana per la Qualitat Ambiental, escrit presentat per l'Associació Cultural Proyecto Corazón Verde, escrit presentat per l'Associació de Veïns Lo Cheperut i escrit presentat per Carlos Arribas en representació de la Federació Ecologistes A.P. Valencià.  
  
El contingut dels escrits és substancialment coincident.  
  
  
Fonaments de dret  
Primer  
El present expedient ha de resoldre's segons el que establix els articles 8.2 i 20 de la Llei 4/1992, de 5 de juny, de la Generalitat, sobre Sòl No Urbanitzable, i d'acord amb el Pla General Municipal d'Alacant, aprovat per Resolució del conseller competent en matèria de territori i urbanisme, el 27 de març de 1987, i publicat en el Diari Oficial de la Comunitat Valenciana de 25 d'abril de 1987, i això atés que, de conformitat amb la disposició transitòria tercera, apartat 2, de la Llei 10/2004, de 9 de desembre, de la Generalitat, del Sòl No Urbanitzable, «els procediments ja iniciats en l'organisme competent sobre autoritzacions prèvies o declaracions d'interés comunitari en sòl no urbanitzable a l'entrada en vigor de la present llei, es conclouran d'acord amb el que disposa la legislació anterior».  
Segon  
De conformitat amb l'article 20 de l'esmentada Llei 4/1992, les edificacions i instal·lacions destinades a activitats industrials, terciàries o de servicis que, entre altres, necessiten l'ocupació d'una superfície major de quatre hectàrees, tenen més de huit mil metres quadrats de construcció o requerisquen l'execució d'accessos propis amb més de mil metres lineals de desenrotllament, queden excloses dels supòsits regulats en els articles 18 i 19 de l'esmentada llei.  
Així mateix, la realització d'estes actuacions integrals requerix el compliment de les condicions establides en el mencionat precepte:  
  
1. Que per les seues característiques i el seu impacte territorial no puguen emplaçar-se en els sòls urbans, urbanitzables o aptes per a la urbanització previstos pels planejaments vigents en els municipis de la zona.  
2. Que queden suficientment i adequadament resolts, a càrrec de l'actuació, la totalitat dels servicis requerits pel seu establiment i funcionament, sense que es produïsca una sobrecàrrega de demanda en les infraestructures i servicis generals.  
3. Que s'assumisca l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat, que mai podran ser inferiors a les legals pròpies del sòl urbanitzable programat.  
  
A la vista del que s'ha exposat, i atés que la sol·licitud formulada complix el que establix la llei per a la tramitació extraordinària d'estes activitats, cal concebre-la com una actuació integral, per la qual cosa s'ha de tramitar de conformitat amb el que establixen els articles 16 i 20 de l'esmentada Llei 4/1992.  
Queda justificada en la documentació que es troba en l'expedient la impossibilitat d'emplaçar la present activitat en els sòls urbans i urbanitzables de la localitat, a causa de la gran ocupació de sòl necessària, així com per les característiques implícites a una activitat de tractament de residus i planta d'adobs orgànics, que requerixen d'una ubicació aïllada allunyada dels nuclis de població.  
Així s'arreplega en l'informe municipal transcrit en l'antecedent de fet quint, punt 1, on es justifica també la localització proposada per la seua proximitat a l'abocador municipal i el seu veïnatge a explotacions mineres existents, i són terrenys qualificats d'aptes per a això en el pla zonal de residus.  
Tercer  
D'altra banda, i quant al compliment del planejament municipal vigent, la relació entre els paràmetres previstos en la normativa urbanística aplicable i els proposats en el projecte tècnic presentat es veu reflectit en la taula següent:  
  
Classificació: sòl no urbanitzable rústic comú.   
Concepte Normativa Sol·licitud  
Superfície parcel·la (m²s) Planejament: 33.544 074.920,40  
 LSNU: 40.000   
Superfície construïda (m² sostre) 5.316,36  
Superfície ocupada (m²s) 5.316,36  
Superfície ocupada activitat (m²s) 207.540,73  
Volum (m³s)   
Ocupació (%) Planejament: 5 % 1,63 %  
Coeficient d'edificabilitat (m²t/m²s) IEB = 0,016  
Nombre de plantes 3 1  
Alçada de cornisa (m 10 metres 6 metres  
Separació (m) Límits: 10 metres Límits:   
  
  
La instal·lació d'una fàbrica d'adobs orgànics i un depòsit controlat de residus de la construcció i demolició es troba admesa en esta classe de sòl, i la proposta no planteja modificacions dels paràmetres urbanístics d'aplicació, per la qual cosa s'haurà d'ajustar íntegrament a estos. En concret, les edificacions hauran de respectar les reculades mínimes a llindes fixades per les Normes Urbanístiques del Pla General d'Alacant per a esta classe de sòl.  
Quart  
Respecte del procediment, s'han observat en el present cas les prescripcions legals que exigix l'esmentada Llei 4/1992 sobre Sòl No Urbanitzable. Així mateix, la documentació de l'expedient està completa en els termes requerits per l'article 20.2 de la referida Llei 4/1992 i la legislació d'impacte ambiental.  
L'expedient ha sigut sotmés, en concret, al preceptiu tràmit d'informació i participació pública. Vistes les al·legacions presentades al projecte per diferents organismes, grups ecologistes i particulars, estes han sigut tingudes en compte a l'hora d'avaluar el projecte i comunicar a l'empresa promotora les mesures correctores a adoptar per a la consecució de la declaració d'impacte ambiental, tal com queda expressament arreplegat en este pronunciament ambiental.   
D'altra banda, atés que durant la fase d'informació pública no es va presentar cap alternativa en competència a la desencadenant del procediment, cal aprovar-la i, per consegüent, que l'actuació integral que es desenrotllarà a partir de l'aprovació de la present declaració d'interés comunitari s'efectue d'acord amb la documentació que la integra.  
  
Quint  
Segons l'article 20.1 de la Llei 4/1992, de 5 de juny, de la Generalitat, sobre Sòl No Urbanitzable, estes actuacions estaran exemptes de la limitació en el termini de vigència de l'atribució de l'ús i aprofitament, així com estaran exemptes del pagament del cànon d'aprofitament urbanístic, però han d'assumir el règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat, que mai podran ser inferiors a les legals pròpies del sòl urbanitzable programat.  
Per a la determinació concreta dels estàndards dotacionals aplicables caldrà tindre en compte la consideració de l'activitat com a ús terciari i descartar una eventual aplicació dels corresponents a l'ús industrial. En efecte, la Llei de Sòl No Urbanitzable, tant la Llei 4/1992 d'aplicació al present projecte, com la hui vigent Llei 10/2004, de 9 de desembre, de la Generalitat, inclouen les plantes de residus en l'apartat relatiu a les activitats terciàries en general (article 19.2, lletra F, de la Llei 4/1992), o terciàries i de servicis (article 27.2, lletra E, de l'esmentada Llei 10/2004). A la mateixa conclusió s'arriba des de la consideració d'usos continguda en el Pla General d'Alacant, al tenor del qual ens trobaríem amb un ús dotacional de servicis urbans, com s'indica en l'informe emés per l'Ajuntament d'Alacant el 5 de gener de 2007.   
  
Les cessions exigibles al sòl urbanitzable d'ús terciari són les establides en l'article 12 de l'annex del Reglament de Planejament de la Comunitat Valenciana, aprovat pel Decret 201/1998, de 5 de desembre, del Consell, norma esta d'aplicació al present expedient en virtut del que disposa la disposició transitòria primera de la Llei 16/2005, de 30 de desembre, de la Generalitat, Urbanística Valenciana.   
  
Assenyala l'esmentat article 12 que «En els sectors de planejament parcial d'usos terciaris s'exigirà el compliment dels estàndards establits per als plans parcials residencials, amb les excepcions següents:  
  
- La superfície de sòl dotacional públic viari serà el que resulte de l'aplicació de la taula 1, per a l'índex d'edificabilitat bruta del sector.  
  
- La superfície de sòl dotacional públic no viari serà la que resulte de l'aplicació de l'esmentada taula, per a l'índex d'edificabilitat residencial del sector, si es permet este ús.  
- En qualsevol cas, serà necessari reservar el 10 per cent de la superfície computable del sector per a zones verdes públiques».  
D'acord amb el que assenyala el precepte esmentat, i en aplicació de la taula 1 referida, el sòl dotacional públic de cessió obligatòria a l'Administració seria del 12,5 per cent per a xarxa viària, donat l'índex d'edificabilitat bruta de l'àmbit, i del 10 per cent per a zones verdes.   
  
En la proposta economicofinancera continguda en el projecte no s'establix proposta concreta del règim de cessions i/o quantificació econòmica substitutiva, i es remet al conveni a subscriure amb l'Ajuntament d'Alacant.  
El dit conveni fins a la data no ha sigut subscrit. No obstant això, en l'informe emés per l'Ajuntament d'Alacant, a través de la Gerència d'Urbanisme, de 27 de juliol de 2012, les condicions del qual han sigut acceptades per la mercantil promotora, s'ha establit el règim de cessions degudes i la valoració econòmica d'estes, i queda d'esta manera perfeccionat el règim de deures i obligacions derivats de la present declaració d'interés comunitari, sense perjuí de la seua ulterior formalització a favor del municipi.  
Els referits deures i obligacions queden concretats en els termes següents:  
1. Cessió del 40 per cent de l'àmbit de l'actuació. No obstant això, a estos efectes queda definit l'àmbit d'actuació com la superfície objecte de l'explotació, excloent, per tant, de la superfície total de la parcel·la, les superfícies destinades a àrees de reforestació i àrea de reserva, ja que en estes no es desenrotllarà cap activitat. En concret, l'àrea de reforestació es concep per a la millor integració ambiental i paisatgística del projecte, amortint i integrant la instal·lació en el seu entorn, i és objecte d'inversions per al manteniment de la vegetació natural existent i el condicionament, millora i reposició d'espècies arbòries, així com la vegetació de talussos creats en les instal·lacions, per la qual cosa es troba exclosa de l'activitat i en la qual s'exigix a la promotora una sèrie de mesures a manera de càrrega. Quant a l'àrea de reserva, no es tracta d'un àmbit sobre la qual es produïsca una atribució d'ús i aprofitament, sinó que es reserva per a futures instal·lacions de tractament de residus que al seu dia haurien de ser objecte, si és el cas, d'una nova declaració d'interés comunitari, que implicaria l'aplicació del règim de deures i obligacions corresponent.  
  
Per tant, la cessió es concreta en el 40 per cent de 112.221 m², que ascendix a 44.888,4 m².  
2. Cessió del 10 per cent de l'aprofitament de l'actuació, que l'Ajuntament d'Alacant concreta en el 10 per cent de 4.796 m², que equivalen a 480 m² t.  
La qual cosa fa un total a cedir de 45.368 m².  
Segons indica l'informe municipal, la mercantil Abonos Orgánicos Nacionales, SA, ha realitzat una cessió de terrenys amb una extensió de 44.879 m², parcel·les ocupades per la concessionària INUSA per a l'execució d'obres d'accessos, condicionament i ampliació de l'abocador municipal.  
En conseqüència, d'acord amb l'informe municipal, queden pendent de cessió 489 m², que valorats, sempre segons el referit informe, a 12 euros/m², als efectes del seu pagament en metàl·lic, oferixen un total addicional a satisfer per la mercantil promotora de 5.868 euros, xifra en què es concreta l'obligació pendent de satisfer per la promotora per al compliment dels deures i obligacions derivats de la present declaració d'interés comunitari.  
Per tot això, s'estima que el règim de cessions establits i els compromisos assumits per la promotora supera, i per tant, s'adequa a les establides en l'article 20 de la Llei 4/1992, de 5 de juny, de la Generalitat, sobre Sòl No Urbanitzable.  
L'execució de les actuacions integrals requerirà, sempre amb caràcter previ al seu començament, la formalització a favor del municipi i, si és el cas, de la Generalitat, de les cessions de terrenys a què s'haguera compromés la promotora i l'obtenció de la llicència o les llicències urbanístiques necessàries sobre la base dels corresponents projectes tècnics.  
Sext  
S'aporta documentació acreditativa dels compromisos exigits per l'article 20.1.c de la Llei 4/1992, de 5 de juny, de la Generalitat, sobre el Sòl No Urbanitzable, en el qual s'assumix l'aplicació a l'actuació del règim de deures, obligacions i cessions pròpies de l'adjudicatari d'un programa d'actuació urbanística en sòl urbanitzable no programat.  
  
Sèptim  
El Consell és l'òrgan competent per a l'aprovació de l'ordenació i definició de l'aprofitament urbanístic de la present actuació integral, en virtut del que disposa l'article 20.2 de la Llei 4/1992, de 5 de juny, de la Generalitat, sobre Sòl No Urbanitzable, a proposta de la consellera d'Infraestructures, Territori i Medi Ambient, en aplicació del que disposa l'article 3, apartats 2 i 3, del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell.   
  
Vistos els preceptes legals esmentats i tots els altres que hi són aplicables de manera general i pertinent, a proposta de la consellera d'Infraestructures, Territori i Medi Ambient, el Consell  
  
ACORDA  
  
Primer  
Aprovar definitivament l'ordenació urbanística per a l'actuació integral consistent en la instal·lació d'una fàbrica d'adobs orgànics i depòsit controlat de residus de la construcció i demolició en la partida Fontcalent, polígon 21, parcel·les 148, 149 i 197, del municipi d'Alacant, en els termes que es deriven de la documentació tècnica assumida per la mercantil Abonos Orgánicos Nacionales, SA, que afecta una superfície de 326.920,40 m², com a actuació integral d'interés comunitari que s'ha de desenrotllar en els termes de l'article 20 de la Llei 4/1992, de 5 de juny, de la Generalitat, sobre Sòl No Urbanitzable.  
  
Els paràmetres d'aplicació a la present declaració d'interés comunitari seran els derivats del vigent Pla General d'Alacant per al sòl no urbanitzable comú rústic, i les edificacions i instal·lacions proposades s'hi hauran d'ajustar. En concret, hauran de respectar la reculada mínima a llindes i frontal de 10 metres establits en la referida normativa.  
  
  
Segon  
Adjudicar la dita actuació integral a favor de la mercantil Abonos Orgánicos Nacionales, SA, a la qual s'atorga la legitimació necessària, als efectes de l'article 20 de l'esmentada Llei 4/1992, per a promoure l'establiment de la referida instal·lació.  
  
Tercer  
Establir el següent règim d'obligacions i cessions, que la promotora haurà de fer efectives a favor de l'Ajuntament d'Alacant:  
Atés que s'ha produït ja la cessió de 44.879 m² de sòl amb destinació a les instal·lacions de l'abocador municipal, la resta de deures i obligacions se substituïxen pel seu valor econòmic equivalent, per import de 5.868 euros, que la promotora haurá d'aportar a favor de l'Ajuntament d'Alacant.   
  
Quart  
Condicionar i vincular la dita adjudicació i legitimació que la promotora designada complisca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'este procediment, que quedaran afectats, a favor de l'ajuntament, per a sufragar actuacions urbanístiques públiques. L'incompliment o la no-satisfacció de les dites obligacions determinarà la caducitat d'esta adjudicació i, si és el cas, de la pròpia declaració d'interés comunitari que té per objecte.  
En particular, l'execució de l'actuació integral s'ajustarà al projecte presentat a este efecte, amb la documentació complementària aportada durant la tramitació de l'expedient, i s'hauran de complir la totalitat de condicions establides en la declaració d'impacte ambiental i en els informes emesos durant la instrucció, que s'han transcrit en l'antecedent de fet quint.   
  
Quint  
L'acord d'adjudicació expressat en el precedent apartat segon caducarà si en el termini d'un any, a comptar de la seua notificació, la mercantil interessada no ha sol·licitat la preceptiva llicència urbanística municipal. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució de la consellera d'Infraestructures, Territori i Medi Ambient. L'eventual declaració de caducitat de l'adjudicació l'emetrà, arribat el cas, la consellera d'Infraestructures, Territori i Medi Ambient, a la qual el present acord conferix les facultats necessàries amb eixe fi, amb l'expedient previ instruït amb audiència de la interessada i de l'Ajuntament d'Alacant. La dita declaració, si és produïx, determinarà la suspensió temporal de la declaració d'interés comunitari d'esta actuació integral, fins que se'n resolga una nova adjudicació o la suspensió definitiva.  
  
Igualment, qualsevol canvi que es produïsca en la titularitat de la promoció objecte de la present actuació integral necessitarà l'autorització prèvia de la consellera d'Infraestructures, Territori i Medi Ambient.  
  
  
Sext  
A més de l'esmentada llicència municipal d'obres, la adjudicatària haurà d'obtindre els permisos, llicències i autoritzacions que siguen necessàries per al lícit exercici de l'activitat.  
Contra el present acord, que posa fi a la via administrativa, es podrà interposar recurs potestatiu de reposició davant del Consell, en el termini d'un mes comptador des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació del present acord en el Diari Oficial de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que puga interposar-se qualsevol altre recurs que es crega oportú.  
  
  
Valencia, 2 d'agost de 2013  
  
El vicepresident i secretari del Consell,  
JOSÉ CÍSCAR BOLUFER